**Informasjon om særskilt språkopplæring**

**Særskilt språkopplæring inneholder tre deler:**

1. Særskilt norskopplæring = Forsterket tilpasset opplæring i og på norsk
2. Morsmålsopplæring = Opplæring i elevens morsmål
3. Tospråklig fagopplæring = Opplæring i fag (eks. samfunnsfag, naturfag, programfag osv.) på norsk og elevens morsmål.

Opplæringsloven fastslår at elever i videregåande opplæring (§ 3-12) med annet morsmål enn norsk og samisk har rett til særskilt norskopplæring til de har tilstrekkelige ferdigheter i norsk til å følge den vanlige opplæringen i skolen. Om nødvendig har slike elever også rett til morsmålsopplæring, tospråkleg fagopplæring eller begge deler.

Særskilt norskopplæring tilbys elever til de kan følge undervisingen i fellesfag og/eller programfag. Morsmålsopplæring og tospråklig fagopplæring kan tilbys hvis eleven har behov for det.

Målet med særskilt språkopplæring er at eleven så fort som mulig blir god nok i norsk til å følge den vanlige opplæringen i skolen. Elevene blir kartlagt underveis i opplæringsløpet. Når eleven kan nok norsk skal eleven ikke lenger få særskilt språkopplæring.

**Hva skjer når skolen anbefaler særskilt språkopplæring?**

* Skolen kartlegger alle elever når de starter i videregående opplæring. Elever som har utfordringer med norsk blir anbefalt å ta imot tilbud om særskilt språkopplæring.
* Skolen innkaller elever som etter kartlegging viser at trenger forsterket norskopplæring til et informasjonsmøte.
* Skolen fatter vedtak og sender vedtaket til eleven/foresatte.
* Eleven/foresatte kan klage på vedtaket.
* Skolen skal kartlegge eleven underveis i opplæringen. Dersom eleven har nådd tilfredsstillende nivå på norsk går eleven over til ordinær læreplan i norsk.

**Hva er fordelene med å ta imot tilbud om særskilt språkopplæring og forsterket norskopplæring?**

* Du får ekstra og tilpasset opplæring i norsk
* Du har større sjanse til å bestå fagene i videregående slik at du får studiekompetanse eller læreplass
* Du trenger ikke ta eksamen i nynorsk
* Du kan, dersom du trenger det, bruke 5 år på videregående opplæring
* Du kan ta eksamen etter læreplan for kort botid i norsk eller få en tilpasning av ordinær læreplan i norsk

**NB!** Dersom skolen anbefaler at du følger opplæring i forsterket norsk så er det svært viktig at du takker ja til et slikt tilbud